IRPC หนุนแพทย์ “วชิรพยาบาล” สร้างนวัตกรรมชุด PPE ป้องกันสารคัดหลั่ง สู้ COVID
IRPC หนุนแพทย์ “วชิรพยาบาล” สร้างนวัตกรรมชุด PPE ป้องกันสารคัดหลั่ง สู้ COVID
IRPC หนุนแพทย์ “วชิรพยาบาล” สร้างนวัตกรรมชุด PPE ป้องกันสารคัดหลั่ง สู้ COVID
13 เม.ย. 2563

นายนพดล ปิ่นสุภา กรรมการผู้จัดการใหญ่ บริษัท ไออาร์พีซี จำกัด (มหาชน) หรือ IRPC กล่าวว่า IRPC ได้เป็นส่วนหนึ่งในการสนับสนุนทีมบุคลากรทางการแพทย์ต่อสู้กับวิกฤตการณ์แพร่กระจายของไวรัส COVID-19 ด้วยการพัฒนาต่อยอดชุดป้องกันส่วนบุคคล (Personal Protective Equipment: PPE)  ให้มีคุณสมบัติที่สามารถกันน้ำและสารคัดหลั่งได้ไม่ต่างจากชุด PPE ที่นำเข้าจากต่างประเทศ โดยต้นทุนของการผลิตชุด PPE มีราคาที่ถูกกว่าการนำเข้าจากต่างประเทศ เบื้องต้นจะเร่งผลิตและตัดเป็นชุด PPE สำเร็จรูปจำนวน 5,000 ชุด เพื่อเตรียมส่งมอบให้กับโรงพยาบาลวชิรพยาบาลต่อไป
สำหรับความสำเร็จในครั้งนี้ เกิดจากความร่วมมือระหว่างคณะแพทยศาสตร์วชิรพยาบาล มหาวิทยาลัยนวมินทราธิราช IRPC ผู้ผลิตเม็ดพลาสติก PP (Polypropylene) แบรนด์ “POLIMAXX”  ลูกค้าผู้ผลิตผ้าสปันบอนด์ และลูกค้าผู้พัฒนาด้านการเคลือบ ได้ร่วมกันพัฒนาต่อยอดโดยเริ่มพัฒนาผ้าสปันบอนด์ ที่สามารถช่วยป้องกันการซึมผ่านของเลือดและสารคัดหลั่งเบื้องต้นด้วยการเคลือบสารกันน้ำบนผ้าสปันบอนด์ด้วยความหนาที่เหมาะสม ซึ่งผ่านการทดสอบเบื้องต้น โดยพยาบาลวิชาชีพ โรงพยาบาลวชิรพยาบาล ด้วยความร่วมมือที่ดียิ่งจากลูกค้าของ IRPC เพื่อช่วยกันปกป้องและลดความเสี่ยงให้กับบุคลากร ทางการแพทย์จากการติดเชื้อไวรัส COVID-19
“นอกจากนี้ IRPC มีเป้าหมายในการพัฒนาห้องตรวจคัดกรองปลอดเชื้อ (Modular Room) ด้วยคอนเซ็ปต์เป็น One Stop Service ประกอบด้วย ห้องแรงดันบวก สำหรับแพทย์ และห้องจ่ายยา ห้องแรงดันลบ สำหรับผู้ป่วย และพื้นที่อำนวยความสะดวกพักรอและห้องน้ำ รองรับการใช้งานของทีมแพทย์ และผู้ป่วยที่มีความเสี่ยง ได้อย่างมีประสิทธิภาพ สะดวกรวดเร็วและปลอดภัย   ห้องปลอดเชื้อนี้ออกแบบโดยวิศวกรของ IRPC ขณะนี้อยู่ในระหว่างการดำเนินการก่อสร้าง คาดว่าจะแล้วเสร็จและพร้อม  ส่งมอบต่อไป”  นายนพดล กล่าว